b'\n_START_ARTICLE_\nRobert F. Kennedy\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nRobert Francis Kennedy syntyi 20. marraskuuta 1925 Brooklinessa Massachusettsissa Kennedyn sukuun Rose ja Joseph P. Kennedyn seitsem\xc3\xa4nten\xc3\xa4 lapsena yhdeks\xc3\xa4st\xc3\xa4._NEWLINE_Kennedy valmistui Miltonin akatemiasta Massachusettsissa. H\xc3\xa4n palveli Yhdysvaltain laivaston reserviss\xc3\xa4 vuosina 1944\xe2\x80\x931946. H\xc3\xa4n valmistui Harvardista vuonna 1948 ja Virginian yliopiston lakikoulusta vuonna 1951.\n_START_SECTION_\nTy\xc3\xb6ura ennen politiikkaa\n_START_PARAGRAPH_\nKennedy hyv\xc3\xa4ksyttiin vuonna 1951 Massachusettsin lakimieskuntaan. H\xc3\xa4n ty\xc3\xb6skenteli aluksi asianajajana oikeusministeri\xc3\xb6n rikosjaostossa vuosina 1951\xe2\x80\x931952 ja sen j\xc3\xa4lkeen avustavana lakimiehen\xc3\xa4 ja my\xc3\xb6hemmin johtavana lakimiehen\xc3\xa4 valtionhallinnossa kuten senaatissa ja erilaisissa komiteoissa. H\xc3\xa4n ty\xc3\xb6skenteli senaattori Joseph McCarthyn johtamassa tutkimuskomiteassa mutta erosi kuuden kuukauden j\xc3\xa4lkeen ja my\xc3\xb6hemmin tuomitsi McCarthyn kommunistietsinn\xc3\xa4t Yhdysvaltain armeijassa. Kennedy ty\xc3\xb6skenteli my\xc3\xb6s ammattiliittojen korruptiota tutkineessa komiteassa ja paljasti Teamstersin Jimmy Hoffan ja David Beckin v\xc3\xa4\xc3\xa4rink\xc3\xa4yt\xc3\xb6kset.\n_START_SECTION_\nOikeusministerin\xc3\xa4\n_START_PARAGRAPH_\nRobert Kennedy toimi veljens\xc3\xa4 John F. Kennedyn senaatinvaalikampanjan p\xc3\xa4\xc3\xa4llikk\xc3\xb6n\xc3\xa4 vuonna 1952 ja presidentinvaalikampanjan p\xc3\xa4\xc3\xa4llikk\xc3\xb6n\xc3\xa4 vuonna 1960. Presidentiksi valittu John F. Kennedy nimitti Robert Kennedyn Yhdysvaltain oikeusministeriksi. Siin\xc3\xa4 virassa Kennedy toimi tammikuusta 1961 irtisanoutumiseensa asti syyskuussa 1964, jolloin h\xc3\xa4n aloitti oman vaalikampanjansa senaattiin._NEWLINE_Oikeusministerin\xc3\xa4 Kennedy taisteli Yhdysvaltain j\xc3\xa4rjest\xc3\xa4ytynytt\xc3\xa4 rikollisuutta vastaan, ja h\xc3\xa4nen kaudellaan j\xc3\xa4rjest\xc3\xa4ytyneeseen rikollisuuteen liittyvien tuomioiden m\xc3\xa4\xc3\xa4r\xc3\xa4 maassa nousi yhdeks\xc3\xa4nkertaiseksi. Kennedy ajoi my\xc3\xb6s afroamerikkalaisten kansalaisoikeuksia edist\xc3\xa4m\xc3\xa4ll\xc3\xa4 heid\xc3\xa4n \xc3\xa4\xc3\xa4nest\xc3\xa4mist\xc3\xa4\xc3\xa4n, koulunk\xc3\xa4ynti\xc3\xa4\xc3\xa4n mustien ja valkoisten yhteisiss\xc3\xa4 kouluissa sek\xc3\xa4 yleisten majapaikkojen k\xc3\xa4ytt\xc3\xb6\xc3\xa4\xc3\xa4n. Kennedy oli my\xc3\xb6s presidentin t\xc3\xa4rkein neuvonantaja ja luotettu mies. Kuuban ohjuskriisin aikana h\xc3\xa4n neuvotteli Neuvostoliiton kanssa neuvosto-ohjusten poistamisesta Kuubasta. Robert Kennedy kirjoitti Kuuban kriisist\xc3\xa4 kirjan "Kolmetoista p\xc3\xa4iv\xc3\xa4\xc3\xa4", josta on my\xc3\xb6hemmin tehty elokuva.\n_START_SECTION_\nSenaattorina\n_START_PARAGRAPH_\nKennedy valittiin Yhdysvaltain senaattiin New Yorkin osavaltiosta demokraattina marraskuussa 1964. H\xc3\xa4nen aloitteestaan New Yorkissa pantiin alulle useita projekteja esimerkiksi k\xc3\xb6yhien lasten ja vammaisten opiskelijoiden tukemiseksi sek\xc3\xa4 Brooklynin k\xc3\xb6yhien alueiden elinolojen ja ty\xc3\xb6mahdollisuuksien parantamiseksi. Kennedy k\xc3\xa4vi puhumassa ihmisoikeuksien puolesta It\xc3\xa4-Euroopassa, latinalaisessa Amerikassa ja Etel\xc3\xa4-Afrikassa. H\xc3\xa4n oli aluksi tukenut presidentti Lyndon B. Johnsonin sotapolitiikkaa Vietnamin sodassa mutta alkoi julkisesti k\xc3\xa4\xc3\xa4nty\xc3\xa4 sit\xc3\xa4 vastaan vuonna 1966. Vuonna 1967 h\xc3\xa4n kehotti Johnsonia lopettamaan Pohjois-Vietnamin pommitukset.\n_START_SECTION_\nPresidentinvaalikampanja\n_START_PARAGRAPH_\nKennedy ilmoitti maaliskuussa 1968 ryhtyv\xc3\xa4ns\xc3\xa4 tavoittelemaan demokraattien presidenttiehdokkuutta. H\xc3\xa4n ep\xc3\xa4r\xc3\xb6i pitk\xc3\xa4\xc3\xa4n, oliko viisasta asettua istuvaa presidentti\xc3\xa4 vastaan. Vasta kun senaattori Eugene McCarthy oli Vietkongin Tet-hy\xc3\xb6kk\xc3\xa4yksen j\xc3\xa4lkeen voittanut New Hamphshiren esivaalit maaliskuussa 1968, Kennedy teki p\xc3\xa4\xc3\xa4t\xc3\xb6ksens\xc3\xa4 ja ilmoittautui kisaan. Pian t\xc3\xa4m\xc3\xa4n j\xc3\xa4lkeen Johnson ilmoitti, ettei pyrkisi toiselle varsinaiselle kaudelleen._NEWLINE_Kun kolmas t\xc3\xa4rke\xc3\xa4 ehdokas, varapresidentti Hubert Humphrey ei osallistunut esivaaleihin, kaksi Vietnamin sotaa vastustavaa liberaalia ehdokasta Kennedy ja McCarthy kamppailivat tasaveroisesti kesken\xc3\xa4\xc3\xa4n: McCarthy vetosi enemm\xc3\xa4n valkoiseen keskiluokkaan, Kennedy mustiin, latinoihin ja muihin v\xc3\xa4hemmist\xc3\xb6ihin, mutta samalla my\xc3\xb6s "lakia ja j\xc3\xa4rjestyst\xc3\xa4" kaipaavaan valkoiseen ty\xc3\xb6v\xc3\xa4enluokkaan._NEWLINE_Vaalikampanjassaan Kennedy ilmoitti aikovansa rakentaa sillat amerikkalaisia erottavien kuilujen yli. Kennedy ehti voittaa Indianan, Nebraskan ja Kalifornian esivaalit.\n_START_SECTION_\nMurha\n_START_PARAGRAPH_\nKesken Kennedyn vaalikampanjan 5. kes\xc3\xa4kuuta 1968 palestiinalainen kristitty Sirhan Sirhan ampui Kennedy\xc3\xa4 Ambassador Hotelissa Los Angelesissa. Sirhan sanoi tapahtumapaikalla tehneens\xc3\xa4 tekonsa maansa puolesta. H\xc3\xa4n kertoi pid\xc3\xa4tyksen j\xc3\xa4lkeen p\xc3\xa4\xc3\xa4tt\xc3\xa4neens\xc3\xa4 kolme viikkoa aikaisemmin murhata aiemmin ihailemansa Kennedyn kuultuaan radiossa t\xc3\xa4m\xc3\xa4n lupaavan Israelille sotilaslentokoneita._NEWLINE_Kennedy kuoli vammoihinsa ampumista seuranneena y\xc3\xb6n\xc3\xa4 6. kes\xc3\xa4kuuta. H\xc3\xa4nen ruumiinsa lenn\xc3\xa4tettiin New Yorkiin ja sielunmessun j\xc3\xa4lkeen kuljetettiin junalla haudattavaksi veljens\xc3\xa4 John F. Kennedyn viereen Arlingtonin sotilashautausmaalle Washingtoniin. Presidentti Johnson julisti hautajaisia seuranneen p\xc3\xa4iv\xc3\xa4n kansalliseksi surup\xc3\xa4iv\xc3\xa4ksi._NEWLINE_Murhasta tuomittu Sirhan Sirhan istuu yh\xc3\xa4 elinkautistaan Kaliforniassa. Sirhanin viimeisin armahdushakemus hyl\xc3\xa4ttiin helmikuussa 2016.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKennedy meni naimisiin Ethel Skakelin kanssa vuonna 1950. Heille syntyi 11 lasta.\n_START_SECTION_\nPoliittiset kannat\n_START_PARAGRAPH_\nNuorena lakimiehen\xc3\xa4 1950-luvulla Robert Kennedy oli ajatuksiltaan varsin konservatiivinen. H\xc3\xa4n esimerkiksi ty\xc3\xb6skenteli oikeistolaisen senaattori Joseph McCarthyn alaisena sek\xc3\xa4 ammattiliittojen korruption tutkimuskomiteassa. Oikeusministeriksi nimityksens\xc3\xa4 my\xc3\xb6t\xc3\xa4 h\xc3\xa4n k\xc3\xa4\xc3\xa4ntyi kuitenkin vasemmalle ja ryhtyi tukemaan kansalaisoikeusliikett\xc3\xa4 sek\xc3\xa4 v\xc3\xa4hemmist\xc3\xb6jen ja k\xc3\xb6yhien asiaa. H\xc3\xa4n k\xc3\xa4\xc3\xa4ntyi my\xc3\xb6s vastustamaan Vietnamin sotaa. Viimeisen\xc3\xa4 vuonna ennen kuolemaansa h\xc3\xa4n ilmaisi kirjeiss\xc3\xa4\xc3\xa4n halunsa lakkauttaa kuolemanrangaistus.'